## Rješenje kojim se poništava transakcija sklopljena na Varaždinskoj burzi d.d. 5. listopada 2006. s brojem zaključnice 325059, koja se odnosi na trgovinu vrijednosnim papirom oznake ZLTO-R-A izdavatelja Zlatni otok d.d., Krk, ukupne količine 5 dionica

### NN 131/2006 (4.12.2006.), Rješenje kojim se poništava transakcija sklopljena na Varaždinskoj burzi d.d. 5. listopada 2006. s brojem zaključnice 325059, koja se odnosi na trgovinu vrijednosnim papirom oznake ZLTO-R-A izdavatelja Zlatni otok d.d., Krk, ukupne količine 5 dionica

# Hrvatska agencija za nadzor financijskih usluga

**2949**

Na temelju odredbe članka 15. stavka 1. točke 3. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
članka 217. stavak 3. Zakona o upravnom postupku (»Narodne novine« 53/91), te
članka 15. stavka 2. i 3. i stavka 4. točke 1. Zakona o tržištu vrijednosnih
papira (»Narod­ne novine« br. 84/02) u predmetu nadzora nad trgovanjem dionicama
izdavatelja Zlatni otok d.d., Krk, Uprava Hrvatske agencije za nadzor
financijskih usluga na sjednici održanoj 23. studenoga 2006. godine donijela je

## RJEŠENJE

I. Poništava se transakcija sklopljena na Varaždinskoj burzi d.d. 5. listopada
2006. s brojem zaključnice 325059, koja se odnosi na trgovinu vrijednosnim
papirom oznake ZLTO-R-A izdavatelja Zlatni otok d.d., Krk, ukupne količine 5
dionica;
II. Nalaže se Varaždinskoj burzi d.d., Varaždin da bez odgode izvrši ispravak
izvješća koji sadrže podatke o trgovanju sa cijenama i količinama.
III. Nalaže se Varaždinskoj burzi d.d. Varaždin da o učinjenom iz točke II. ovog
rješenja bez odgode obavijesti Hrvatsku agenciju za nadzor financijskih usluga;
IV. Ovim Rješenjem ukida se Rješenje Hrvatske agencije za nadzor financijskih
usluga od 5. listopada 2006. godine, klase: UP/I-041-02/06-01/105, urbroj:
326-321/06-1;
V. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: »Agencija«) je
5. listopada 2006. godine donijela Rješenje kojim je naložila Središnjoj
depozitarnoj agenciji d.d. da obustavi sve radnje prijenosa vlasništva s računa
prenositelja na račun stjecatelja, a na temelju transakcija sklopljenih na
Varaždinskoj burzi d.d. 5. listopada 2006. godine počevši s brojem zaključnice
od 325055 do 325059 koja se odnosi na trgovinu vrijednosnim papirom oznake ZLTO-R-A,izdavatelja
Zlatni otok d.d., Krk ukupne količine 350 dionica u trajanju od 60 dana.
Agencija je 5. listopada 2006. godine, obavljajući redovni nadzor trgovanja na
Varaždinskoj burzi d.d. uočila transakcije dionicama izdavatelja Zlatni otok
d.d., Krk, oznake ZLTO-R-A (dalje u tekstu: »Izdavatelj«) po cijenama koje
značajno odstupaju od prethodno trgovanih. Utvrđeno je da je brokersko društvo
ABACUS brokeri d.d., Zagreb postupajući po nalogu nalogodavca za kupnju dionica
Izdavatelja, 5. listopada 2006. godine izvršilo kupnju 350 dionica Izdavatelja
sa zaključnom cijenom od 500,00 kuna. Uvidom u Knjigu naloga brokerskog društva
ABACUS brokeri d.d., Zagreb, Agencija je utvrdila da je nalogodavac kontaktirao
brokera telefonom, i to na sljedeći način.
Nalog broj 07414/06-K zaprimljen je 5. listopada 2006. godine, telefonskim putem
u 13.03 sati te je isti izvršen u slijedećoj minuti na način da je nalogodavac
kupio 345 dionica po cijenama između 265,00 i 349,00 kuna, a samo 5 dionica po
cijeni od 500,00 kuna.
U postupku nadzora kao stranka u postupku saslušan je gospodin Milovan Strniščak
iz Zaprešića, Brdovečka 26 u svojstvu brokera zaposlenog u Abacus brokeri d.d.,
te je zaprimljeno pisano očitovanje o predmetnom događaju od strane klijenta,
gospodina Antuna Petrića iz Požege, Vjekoslava Babukića 25. Utvrđeno je da
nalogodavac prati trgovanje na Varaždinskoj burzi d.d. putem sustava ATM, te da
mu je nedvojbeno, u svakom trenutku, bilo poznato točno stanje ponude i
potražnje te trenutna cijena dionice Izdavatelja u promatranom periodu.
Komunikacija između klijenta i brokera odvijala se u stvarnom vremenu, na način
da je nalogodavac telefonskim putem davao naloge brokeru za kupnju predmetnih
dionica, te je tako postavljanjem maksimalne cijene po kojoj je spreman kupiti
dionicu upravo u iznosu od 500,00 kn, direktno utjecao na posljedicu, to jest,
na povećanje cijene predmetne dionice za 99,98%. Budući da nakon navedenih
transakcija toga dana više nije bilo trgovanja dionicama Izdavatelja, cijena od
500,00 kn predstavljala je službenu zaključnu cijenu za dionicu Izdavatelja na
dan 5. listopada 2006. godine.
S obzirom na iskustvo ulagatelja te način praćenja tržišta u stvarnom vremenu
nedvojbeno je da je isti dajući nalog na kupnju 350 dionica po cijeni od
maksimalno 500 kn točno znao kako će kupnjom samo 5 dionica podići cijenu na 500
kuna.
Radi zaštite investitora te integriteta tržišta bitno je da zaključna cijena
vrijednosnice odražava odnos ponude i potražnje za pojedino razdoblje.
Ponderirana vrijednost trgovine dionicom Izdavatelja na dan 5. listopada 2006.
godine iznosila je 284,50 kuna dok je transakcijom sa samo 5 dionica zaključna
cijena za isti dan iznosila 500 kuna, odnosno bila je 75% veća od ponderirane.
Člankom 108. stavak 1. točka 2. Zakona o tržištu vrijednosnih papira (»Narodne
novine« br. 84/02, dalje u tekstu: «Zakon») propisano je da je radi sprječavanja
stvaranja neistinite slike tržišta zabranjeno dati nalog za kupnju vrijednosnog
papira znajući da je dan nalog za prodaju od druge osobe, po cijeni koja je
približno ista (u ovom slučaju potpuno ista, 500 kn), radi stvaranja privida
cijene. Jednako tako, stavkom 2. točka 1. Zakona propisano je da je zabranjeno
obavljati transakcije s vrijednosnim papirom radi toga da se poveća cijena tog
vrijednosnog papira te na taj način potaknu drugi ulagatelji da kupe taj
vrijednosni papir.
Temeljem članka 15. stavak 4. točka 1. Zakona, kada utvrdi nezakonitosti i
nepravilnosti kojima se ugrožava položaj sudionika na tržištu kapitala odnosno
postoji mogućnost nanošenja velike štete, Agencija će poništiti transakciju
sklopljenu na burzi, ako se utvrdi da elementi transakcije ukazuju na
manipulaciju cijenom. Budući da Agencija ocjenjuje kako je navedena transakcija
učinjena kako bi se time povećala cijena vrijednosnog papira oznake ZLTO-R-A,
nalazimo da su ispunjeni uvjeti iz odredbi članka 15. stavka 2., 3. i stavka 4.
točke 1. Zakona, pa je valjalo riješiti kao u izreci ovog rješenja.
Člankom 217. stavak 3. Zakona o općem upravnom postupku (»Narodne novine« 53/01)
propisano je da se Rješenjem o glavnoj stvari koje se donosi nakon okončanja
postupka ukida privremeno rješenje doneseno u toku postupka, pa je slijedom
navedenog odlučeno kao u točki IV. izreke ovog rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05) ovo Rješenje će se objaviti u
»Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/105
Urbroj: 326-323/06-26
Zagreb, 23. studenoga 2006.

Predsjednik Uprave
**Ante Samodol**, v. r.

Rješenje, NN 131/2006-2949
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)